Goeie nuus vir waterverbruikers in GautengTwee van die Vaaldam se sluise is in Februarie oopgemaak. Foto: Departement van water en sanitasie. Gautengers hoef moontlik voortaan nie meer só bekommerd te wees oor hul waterverbruik nie. Sputnik Ratau, woordvoerder vir die departement van water en sanitasie, het gesê die Vaaldam was vanoggend om 06:00 steeds 103,9% vol. “Dit is die eerste keer in ŉ baie lang tyd dat die vlakke langer as ŉ week bo 100% bly,” het Ratau gesê. Maroela Media het vroeër berig dat van die Vaaldam se sluise oopgemaak moes word in Februarie. Die departement sal môre in die Staatskoerant voorstel dat die waterbeperkings in Gauteng gelig word vanaf 10 Maart. “Elke munisipaliteit kan dan self besluit of hy dit wil toepas of nie,” het Ratau verduidelik. Intussen het Nomvula Mokonyane, minister van water en sanitasie, Dinsdag samesprekings gehou met Anton Bredell, die Wes-Kaapse minister van plaaslike regering, omgewing en beplanning, om kort- en mediumtermyn-oplossings te probeer vind vir die droogte in dié provinsie. Vyf munisipaliteite het in Januarie vanjaar hul gebiede amptelik tot droogterampgebied verklaar. Dit is gevolg deur die stad Kaapstad wat ŉ plaaslike ramptoestand afgekondig het weens die gevolge van die droogte. “Die departement is van Woensdag af verantwoordelik vir die bestuur van 42 damme in die Wes-Kaap. Die damme is op ŉ gemiddelde vlak van 30,2%. Dit verminder weekliks met 1,4 tot 1,6%. Ses van hierdie damme moet Kaapstad bedien wat 3,2 miljoen waterverbruikers het,” het Ratau verduidelik. Die departement bied 22-24 Maart Wêreldwaterdagberaad en -ekspo aan in samewerking met die plaaslike regering in KwaZulu-Natal en die Verenigde Nasies. Dit sal plaasvind by die iNkosi Albert Luthuli-konvensiesentrum in Durban. Jacob Zuma sal dié beraad bywoon en die 17de weergawe van die VN se wêreld-waterontwikkelingsverslag bekendstel. 22 Maart is Wêreldwaterdag.